Informațiile despre prestațiile sociale, disponibile online
- Iuliu Vlădescu
- 20 martie 2024, 10:12
Casa Națională de Asigurări Sociale a Republicii Moldova a anunțat că informațiile despre prestațiile sociale pot fi acum obținute online.
Cum se verifică online prestațiile sociale
Cei care doresc acest lucru trebuie să acceseze site-ul https://mcabinet.gov.md și să selecteze fila "Asigurări sociale (CNAS)".
Acolo, utilizatorii trebuie să se conecteze la profilul lor personal. Pentru a realiza acest lucru există mai multe modalități:
- semnătură mobilă (prin numărul de telefon);
- semnatura electronica;
- autentificare în doi pași (prin IDNP).
După ce utilizatorul se conectează la contul său personal, acesta va putea comanda un certificat de beneficii. Documentul va fi semnat electronic, ceea ce înseamnă că are aceeași forță juridică ca și versiunea pe hârtie.
Serviciul electronic a fost dezvoltat de Casa Națională de Asigurări Sociale (CNAS) cu sprijinul Agenției de Guvernare Electronică.
Republica Moldova, informatizare accelerată
Reamintim că, de luna trecută, cetățenii care dețin mașini, persoane fizice și juridice, și care au semnătură electronică, pot solicita online și primi instantaneu (în regim de timp real) în cabinetul personal (MCabinet) încă două documente electronice. Este vorba despre extrasul care confirmă înmatricularea vehiculelor în Registrul de Stat al vehiculelor (RSV) și extrasul care confirmă dreptul de proprietate asupra vehiculului.
"Extrasele sunt solicitate pentru a fi prezentate, la cerere, în instanțele de judecată, la bănci, FISC, companiile de microfinanțare, la lichidarea unui SRL, etc. Extrasele corespund cerințelor față de documentele electronice și conțin denumirea câmpurilor în două limbi: română și engleză. Noile servicii pot fi accesate online atât din Republica Moldova, cât și de peste hotare, urmând doar câțiva pași.
Ce alte servicii publice sunt disponibile online
Cererea de solicitare online a serviciului se depune prin intermediul platformei www.servicii.gov.md. Achitarea serviciilor respective se face prin intermediul Serviciului guvernamental de plăți electronice (Mpay). Extrasele solicitate online și primite instantaneu în format electronic în MCabinet, costă mai puțin cu 20% decât documentele eliberate pe suport de hârtie.
Sistemul oferă posibilitatea de a solicita apostilarea documentelor comandate online și livrate instantaneu în cabinetul personal. Serviciul de apostilare se oferă contra cost, în funcție de mai mulți parametri (țara pentru care se solicită, termenul de perfectare, etc.). După generarea extrasului, sistemul îl va remite în mod automat către Ministerul Justiției pentru validare. Astfel, în MCabinet va parveni separat, în termenul selectat de solicitant, apostila emisă de către Ministerul Justiției, sub formă de document electronic, de tip PDF, cu cod QR. La vizualizarea documentului electronic, prima pagină va conține apostila emisă de către Ministerul Justiției, următoarea pagină – extrasul emis de ASP.